Gofal Cymdeithasol, Cymru Enwi, dod i rym a dehongli 1 1 Enw’r Rheoliadau hyn yw Rheoliadau Gwasanaethau Rheoleiddiedig (Gwasanaethau Preswyl Ysgolion Arbennig) (Cymru) 2023. 2 Daw’r Rheoliadau hyn i rym ar 31 Rhagfyr 2023. 3 Yn y Rheoliadau hyn— ystyr “ y Ddeddf ” (“ the Act ”) yw Deddf Rheoleiddio ac Arolygu Gofal Cymdeithasol (Cymru) 2016. Ystyr gwasanaeth preswyl ysgol arbennig 2 1 Ystyr “ gwasanaeth preswyl ysgol arbennig ” (“ special school residential service ”) yw’r ddarpariaeth o lety ynghyd â gofal neu nyrsio mewn ysgol arbennig yng Nghymru ar gyfer disgyblion yr ysgol. 2 Ond nid yw llety ynghyd â gofal neu nyrsio a ddarperir mewn ysgol arbennig yng Nghymru ar gyfer disgyblion yn wasanaeth preswyl ysgol arbennig os y’i darperir— a mewn man lle y darperir gwasanaeth cartref gofal, b mewn man lle y darperir gwasanaeth llety diogel, neu c mewn ysbyty. 3 Yn y rheoliad hwn— mae i “ anghenion dysgu ychwanegol ” (“ additional learning needs ”) a “ darpariaeth ddysgu ychwanegol ” (“ additional learning provision ”) yr ystyron a roddir gan adran 2 ac adran 3 o Ddeddf Anghenion Dysgu Ychwanegol a’r Tribiwnlys Addysg (Cymru) 2018 ; ystyr “ awdurdod lleol ” (“ local authority ”) yw cyngor sir neu gyngor bwrdeistref sirol yng Nghymru; ystyr “ disgybl ” (“ pupil ”) yw person sy’n cael addysg yn yr ysgol arbennig; mae i “ gofal ” (“ care ”) yr ystyr a roddir gan adran 3(1)(a) o’r Ddeddf; mae i “ gwasanaeth cartref gofal ” (“ care home service ”) yr ystyr a roddir gan baragraff 1 o Atodlen 1 i’r Ddeddf; mae i “ gwasanaeth llety diogel ” (“ secure accommodation service ”) yr ystyr a roddir gan baragraff 2 o Atodlen 1 i’r Ddeddf; ystyr “ nyrs ” (“ nurse ”) yw nyrs gymwysedig neu fydwraig gymwysedig sydd wedi cofrestru â’r Cyngor Nyrsio a Bydwreigiaeth yn unol ag erthygl 5 o Orchymyn Nyrsio a Bydwreigiaeth 2001 ; ystyr “ nyrsio ” (“ nursing ”) yw gwasanaeth sy’n cynnwys naill ai ddarparu gofal neu gynllunio, goruchwylio neu ddirprwyo’r gwaith o ddarparu gofal, ond mae’n eithrio unrhyw wasanaeth nad oes angen iddo, o ran ei natur a’r amgylchiadau y mae i’w ddarparu ynddynt, gael ei ddarparu gan nyrs; ystyr “ ysbyty ” (“ hospital ”) yw— ysbyty gwasanaeth iechyd o fewn yr ystyr a roddir i “health service hospital” gan Ddeddf y Gwasanaeth Iechyd Gwladol (Cymru) 2006 , ysbyty annibynnol o fewn yr ystyr a roddir i “independent hospital” gan Ddeddf Safonau Gofal 2000 , ac clinig annibynnol o fewn yr ystyr a roddir i “independent clinic” gan Ddeddf Safonau Gofal 2000; mae i “ysgol” yr ystyr a roddir i “school” gan adran 4 o Ddeddf Addysg 1996 ; ystyr “ ysgol arbennig ” (“ special school ”) yw ysgol, pa un a gaiff ei chynnal gan awdurdod lleol ai peidio, y mae’r cyfan o’i darpariaeth addysgol, neu’r rhan fwyaf ohoni, wedi ei threfnu’n arbennig er mwyn creu darpariaeth ddysgu ychwanegol ar gyfer personau ag anghenion dysgu ychwanegol. Rhagnodi bod gwasanaeth preswyl ysgol arbennig yn wasanaeth rheoleiddiedig 3 Rhagnodir bod gwasanaeth preswyl ysgol arbennig yn wasanaeth rheoleiddiedig at ddibenion Rhan 1 o’r Ddeddf. Darpariaeth drosiannol ar gyfer darparwyr presennol 4 1 Nid yw adran 5 o’r Ddeddf (gofyniad i gofrestru) yn gymwys i ddarparwr presennol yn ystod y cyfnod trosiannol mewn cysylltiad â gwasanaeth perthnasol. 2 Yn y rheoliad hwn— ystyr cyfnod trosiannol (“ transition period ”) yw’r cyfnod sy’n dechrau â dyddiad dod i rym y rheoliadau hyn ac sy’n dod i ben naill ai— ar y dyddiad pan fydd y cais i Weinidogion Cymru yn cael ei benderfynu; neu mewn achos pan fo penderfyniad gan Weinidogion Cymru yn destun apêl i’r tribiwnlys neu apêl ddilynol, ar ddyddiad dyfarniad yr apêl honno neu ddyfarniad unrhyw apêl ddilynol; ystyr “ darparwr presennol ” (“ existing provider ”) yw person sy’n darparu gwasanaeth preswyl ysgol arbennig yn union cyn dyddiad dod i rym y rheoliadau hyn; ystyr “ gwasanaeth perthnasol ” (“ relevant service ”) yw gwasanaeth preswyl ysgol arbennig a ddarperir mewn lleoliad sy’n destun cais i gofrestru o dan adran 6 o’r Ddeddf a wnaed i Weinidogion Cymru cyn 1 Gorffennaf 2024; mae i “ y tribiwnlys ” (“ the tribunal ”) yr un ystyr agyn adran 189 o’r Ddeddf. Darpariaeth drosiannol ynghylch dehongli “darpariaeth ddysgu ychwanegol” a “personau ag anghenion dysgu ychwanegol” 5 Yn rheoliad 2(3) mae’r cyfeiriadau at “darpariaeth ddysgu ychwanegol” a “personau ag anghenion dysgu ychwanegol” i’w darllen fel pe baent yn cynnwys cyfeiriad at “special educational provision” a “persons with special educational needs” o fewn ystyr adran 312 o Ddeddf Addysg 1996 am gyhyd ag y mae’r arbediad a wneir gan erthygl 4 o Orchymyn Deddf Anghenion Dysgu Ychwanegol a’r Tribiwnlys Addysg (Cymru) 2018 (Cychwyn Rhif 8 a Darpariaethau Trosiannol a Darpariaethau Arbed) 2022 yn cael effaith. Julie Morgan Y Dirprwy Weinidog Gwasanaethau Cymdeithasol o dan awdurdod y Gweinidog Iechyd a Gwasanaethau Cymdeithasol, un o Weinidogion Cymru Am 12.05 p.m. ar 6 Rhagfyr 2023